SL Uradni list Evropske unije C 278/13

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 278/07)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„JIHOČESKÁ NIVA“

ES št.: CZ/PGI/005/0405/20.10.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6-Bubeneč Tel.: (420) 220 383 111 Telefaks: (420) 224 324 718 E-naslov: posta@upv.cz

2. Vlagatelj:

Naziv: MADETA a.s. Naslov: Rudolfovská 246/83 CZ-37050 České Budějovice Tel.: (420) 389 136 111 Telefaks: (420) 387 411 944 E-naslov: info@madeta.cz





Mesto proizvodnje: MADETA a.s., závod Český Krumlov, Česká republika Tel.: (420) 380 779 111 Telefaks: (420) 380 711 485 Sestava: proizvajalci/predelovalci ( X ) drugo ( )

Ta vloga pomeni odstopanje od člena 5(1) Uredbe (ES) št. 510/2006, ker je v regiji le en proizvajalec. Zahteve iz člena 2 Uredbe Komisije (ES) št. 1898/2006 so izpolnjene.

3. Vrsta proizvoda:

Skupina: 1.3 – Siri.

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Jihočeská Niva“

4.2 Opis: Osnovna surovina, ki se uporablja pri proizvodnji tega naravno pridelanega sira s plesnijo, je v mlekarni predelano kravje mleko. Sir se proizvaja izključno iz mleka z imenovanega območja.

Zunanji videz: Sir ima obliko valja s premerom 180-200 mm in višino okoli 10 cm (približna teža je 2,8 kg); znaki obdelave z izpiranjem ali strganjem na skorji, modro zelena plesen, ki se razrašča v siru, in delno voskasta plast na površju sira niso znaki pomanjkljivosti. Površina sira je lahko kremne do svetlo rjavkaste barve.

Videz notranjosti: Notranjost sira je kremno bele do maslene barve z enakomerno razporejeno zeleno do modrozeleno marmorasto strukturo plesni in prepoznavnimi znaki vbodov.

Konsistenca sira: Mehek, drobljiv, enakomerno zorjen; prisotnost tuje plesni ni dovoljena.

Okus, aroma: Slan, pikanten, aromatičen, z ostrim zaključkom, značilen za žlahtno plesen Penicillium roqueforti.

Oblika, v kateri se proizvod trži: Razen v navedeni obliki valja s težo okoli 2,8 kg se sir prodaja tudi v polkrožni obliki (s težo okoli 1,2 kg) in v kosih s težo 115 g ali 220 g.

Fizikalne/kemične zahteve:

Vsebnost suhe snovi: 52 %

— dovoljeno negativno odstopanje vsebnosti suhe snovi: –1;

— pozitivna odstopanja v vsebnosti suhe snovi niso pomanjkljivost.

Vsebnost maščobe v suhi snovi: 50 %

— dovoljen razpon vrednosti za vsebnost maščobe v suhi snovi: 50 % do < 55 %.

Vsebnost soli: 3-5,5 %

Mikrobiološke lastnosti: Sir vsebuje žlahtno plesen Penicillium roqueforti PY ali PV, CB ali PR1 (do PR4). Razen tega v zvezi z mikrobiološkimi zahtevami sir izpolnjuje standardna merila glede varnosti živil in higiene postopka proizvodnje.

Pakiranje: Paket je čist in nepoškodovan, pokriva celotno površino in je natančno označen.

4.3 Geografsko območje: Geografsko območje je regija Južna Češka, katere meje določa zakon št. 36/1960 Sb. o ozemeljski delitvi države, kakor je bil nazadnje spremenjen.

4.4 Dokazilo o poreklu: Poleg tega, da se opravijo običajni preizkusi, se vsaka dobavljena cisterna mleka pregleda z namenom zagotoviti, da ne vsebuje ostankov inhibitorjev. Posamezne šarže so označene med celotnim postopkom zorenja in pakiranja. Vsaka šarža se med postopkom laboratorijsko pregleduje, od stopnje mleka do stopnje sira, pripravljenega za dostavo (vmesne kontrole in izhodne kontrole). O vseh opravljenih pregledih se vodijo ustrezne evidence.

Vodi se osrednji register dobaviteljev mleka in kupcev končnih proizvodov.

Vse surovine, ki vstopajo v proizvodni postopek, morajo ustrezati specifikacijam zadevnega proizvajalca (dobavitelja); te specifikacije se stalno posodabljajo. Dobavitelji surovin morajo proizvajalcu predložiti izjavo o odsotnosti gensko spremenjenih organizmov in izjavo o prisotnih alergenih.

Uporabljeno pakiranje je specificirano kot primerno za stik z živili.

Proizvodnjo plesnivega sira Jihočeská Niva ureja sistem HACCP in je predmet nadzornega sistema, ki ga določajo Smernice za dobro higiensko in proizvodno prakso; o vseh opravljenih kontrolah se vodijo evidence (laboratorijski dnevniki, tehnične evidence, elektronske evidence sistema LAB in evidence o preverjanjih).

Končni proizvod mora biti v skladu z zadevnimi higienskimi predpisi.

Vse dejavnosti proizvodnje in skladnost s specifikacijami so pod stalnim nadzorom nadzornega organa, za regijo Južna Češka je to Krajská veterinární správa (regionalna veterinarska uprava).

Razen drugih podatkov so na paketu označene tudi informacije o proizvajalcu, tj. naziv in naslov podjetja.

4.5 Metoda pridobivanja: V napravo za izdelavo sira se napolni v mlekarni obdelano mleko z vsebnostjo maščobe 3,45 %, dodajo se splošno uporabljane kulture, ki zagotavljajo dobro kisanje sira med celotnim postopkom proizvodnje in zorenja. Žlahtna plesen Penicillium roqueforti (glej oddelek 4.2), ki se uporablja že desetletja (zaloga kulture je na splošno na voljo za uporabo v živilski industriji), daje siru Jihočeská Niva značilen okus. Potem ko se doda sirilo in se mleko zasiri, se nastala zrna sira napolnijo v modele valjaste oblike. Sirotka se izsuši in na omejeni temperaturi se razvije kultura mikroflore. Sir se soli v dveh fazah: najprej v slanici, nato pa z ročnim drgnjenjem z grobo mleto soljo. V preteklosti je zorenje potekalo le v naravnih kleteh za zorenje, ki so bile izdolbene iz apnenčaste skale. Leta 2005 pa so bile zaradi povečanja proizvodnje tega plesnivega sira zgrajene klimatizirane kleti za zorenje, opremljene s sistemi za nadzor temperature in vlage. Sir v kleteh zori vsaj štiri tedne. Površina zorjenega sira se opere ali postrga, nato se sir zapakira v aluminijasto folijo ali poseben ovoj, ki prepušča kisik. Del proizvodnje se razdeli v kose in zapakira v plastične posode, ki so pokrite s plastičnim potiskanim ovojem. Embalaža mora biti nepoškodovana, čista in ustrezno označena.

Glede na biotehnološko naravo proizvoda mora biti plesnivi sir zapakiran neposredno v proizvodnem objektu. To je nujno tudi zato, da se ohrani kakovost, higiena in čistoča proizvoda, prepreči zamenjava sira s siri iz drugih regij in nenazadnje omogoči boljša sledljivost proizvoda.

4.6 Povezava: Plesnivi sir Jihočeská Niva se v obratu Český Krumlov proizvaja z uporabo enakih proizvodnih metod že od leta 1951. Sir se imenuje po travnikih in pašnikih Šumave, od koder prihaja glavna surovina – kravje mleko, ki se obratu Český Krumlov dostavlja iz Južne Češke, zlasti iz predgorja Šumave. Mleko prihaja iz ene najmanj onesnaženih regij. Pašniki so v zaščitenih območjih Novohradské Hory, Blanský les in Šumava, edinstveno rastlinstvo območja pa ugodno vpliva na okus mleka.

Ti pašniki imajo veliko različnega rastlinstva, značilnega za to regijo. Zelo raznovrstne kratkopecljate rastline (narda, bilnica itd.) so poleg nekaterih značilnih redkih vrst posebnost tega območja. Posebna endemična rastlina je Phyteuma nigrum. Druge posebne vrste so Gentiana pannonica, Ligusticum mutellina, Arnica montana, Gentianella praecox subsp. Bohemica, nekatere vrste zemeljskih orhidej itd.

Za to raznoliko, razgibano zemljišče je značilno zelo čisto okolje, zlasti v regiji Český Krumlov in v gorovju Šumava (leta 1990 je bilo razglašeno za biosferni rezervat UNESCO). Dokaz, da je naravno okolje Južne Češke zelo dragoceno, je razglasitev velikega števila uradno zaščitenih pokrajin, dve od njih ščiti UNESCO.

Seveda izkušnje lokalnega prebivalstva s proizvodnjo sira Jihočeská Niva, ki jih prenašajo iz roda v rod, močno vplivajo na kakovost in lastnosti tega plesnivega sira.

Plesnivi sir Jihočeská Niva na češkem trgu zelo cenijo javnost in strokovnjaki mlečne industrije. Vrsto let se sir Jihočeská Niva uvršča med najboljše sire s plesnijo na nacionalnih razstavah sirov (na katerih presoja sire strokovna komisija):

1999 – 2. mesto;

2000 – 2. mesto;

2002 – 3. mesto;

2004 – 3. mesto;

2005 – 1. mesto;

2007 – 1. mesto.

Sir Jihočeská Niva zelo cenijo tudi nestrokovnjaki.

Tudi količina prodaje sira Jihočeská Niva kaže na njegovo priljubljenost med porabniki plesnivih sirov. Evidence proizvajalcev jasno kažejo, da ni nobenega opaznega zmanjšanja prodaje:

2003 – prodano 2 341 884 kg;

2004 – prodano 2 256 793 kg;

2005 – prodano 2 386 668 kg;

2006 – prodano 2 568 764 kg.

Te prodajne količine kažejo na stabilno priljubljenost tega proizvoda med strankami v vsej Češki republiki.

Na to kaže tudi dejstvo, da je sir Jihočeská Niva v kratkem reklamnem filmu o regiji Južna Češka predstavljen kot eden od značilnih lokalnih proizvodov.

4.7 Nadzorni organ:

Naziv: Krajská veterinární správa pro Jihočeský kraj Naslov: Inspektorát Český Krumlov Domoradice 126 CZ-381 25 Český Krumlov Tel.: (420) 380 711 333, (420) 380 711 941 Telefaks: (420) 380 711 759 E-naslov: insp.cesky-krumlov.kvsc@svscr.cz

4.8 Označevanje: —

(1) UL L 93, 31.3.2006, str. 12.